A II. Rákóczi Ferenc Alapítvány a Kárpát-medencei Fiatalokért pályázatot hirdet

**Magyarságismereti Mozgótábor - 2013**

Jubileumi, 20. évi programján való részvételre

*Utazz, tanulj, barátkozz!*

Tölts egy élménydús kirándulást Magyarországon, járd körül nagy és kis városait, ismerd meg múltunkat és járulj hozzá a jövő építéséhez! Mindehhez nem kell mást tenned, mint pályázni a Rákóczi Mozgótáborba. 4 határon túli magyar közösséget képviselő fiatalok; évente 12.000 kilométer; 3 busz, 5 fő helyszín, 7 országot átfogó összefogás.

*Részese akarsz lenni?* **Pályázz!**

Tanulmányaikban eredményes, tehetséges, kreatív, talpraesett 14 – 18 éves középiskolai, gimnáziumi, líciumi, szakközépiskolai tanulói jogviszonnyal rendelkező fiatalok jelentkezését várjuk, akik érdeklődnek népünk hagyományai, irodalma és műemlékei iránt.

A Rákóczi Mozgótábor időpontja: 2013.július első két hete

**Mit kell tudni a táborról?**

Az együtt töltött idő alatt a résztvevők - határontúli (erdélyi, kárpátaljai, felvidéki, délvidéki) magyar fiatalok – körbejárják, megismerik Magyarországot, és otthonról hozott kulturális értékeiket a tábor tagjai számára közkinccsé teszik.

A tábor működése forgószínpadszerű, megérkezéskor a fiatalokat három csoportba osztják, melyek ciklusokban váltják egymást a helyszíneken – **Győr, Kecskemét, Miskolc, Pécs** -, ahol megismerkednek az adott várossal, valamint a környék nevezetességeivel. A tábor végül négynapos budapesti programmal zárul.

**A részvétel ingyenes!** Az utazást, a szállást (kollégiumokban), az ellátást (napi háromszori étkezés) költségét (+ kis zsebpénz) a Rákóczi Alapítvány fedezi.

*Jelentkezéshez szükséges feltételek:*

1. **önéletrajz-szerű bemutatkozó levél** (elérhetőségek – levelezési és e-mail cím, telefonszám, családi körülmények ismertetése; eddigi tanulmányok, iskolák; érdeklődési körök, szakkörök, önképzőkörök, versenyek és azon elért helyezések; közösségi, egyházi feladatok);
2. **egyházi ajánlás, iskolai ajánlás;**
3. **becsületbeli nyilatkozat** arról, hogy korábban még nem vett részt Magyarságismereti Mozgótáborban;
4. **s**aját címre megcímzett és felbélyegzett **válaszboríték;**
5. **3-5 oldalas pályamunka** az alábbi témák egyikében (kézzel vagy géppel írva):

**I. téma: Identitásgyűrűk**

a) hogyan befolyásolják a személyiséget a különböző identitásgyűrűk. A "ki vagyok én" és "hova tartozom" örök kérdéseinek kifejtése

b) Az én soknyelvű és kultúrájú régióm - így élünk mi együtt s nem egymás mellett

**II. téma: II. Rákóczi Ferenc nevében egy levél, a Kárpát-medence népeinek. Mi lenne ma a fejedelem üzenete?**

**III. téma: Kitartás? Tehetség? Szorgalom? Miben áll a siker titka? - interjú egy szakmájában elismert közéleti személlyel**

**IV. téma: Népi élet a facebook korában - milyen hatással van a virtuális tér a magyar népművészetre?**

**V. téma: 30 éves az István a király c. rockopera - nemzeti öntudat és zene kapcsolata**

**VI. téma: 70 éve a Don kanyarnak (elbeszélgetés, interjú - akár igazi akár fiktív személlyel: a történet előzményei és kihatásai a személy további életére)**

Szervezők: a Kanadai Rákóczi Alapítvány, II. Rákóczi Ferenc alapítvány a Kárpát-medencei Fiatalokért; Jeruzsálemi Templomos Lovagrend Magyarországi Főpriorátusa.

Beküldési határidő: **2013. március 29**. (postai bélyegző dátuma).

A pályázat elbírálásnak ideje, és értesítés a pályázatról: 2013. május

*Egy sikeres pályázat önálló és kreatív munkát igényel! Az interneten fellelhető szövegek másolását nem tudjuk értékelni.*

A pályamunkákat a regionálisan illetékes referens címére **vagy** e-mail címére küldjék meg!

**Dancs Kriszta,** 90202 Ukrajna, Beregszász, Bolugyánszki út 2.

(Україна, Берегово, Болудянського 2)

**E-mail:** [karpataljai.referens@gmail.com](mailto:karpataljai.referens@gmail.com)

**Mob.:** +380669602797

Minden pályázónak sikeres munkát kíván a II. Rákóczi Ferenc Alapítvány és a kárpátaljai referensek,

Dancs Kriszta és Okulova Nyina

**Web:** [**http://www.rakoczialapitvany.hu/**](http://www.rakoczialapitvany.hu/)